Mooinooi-vroue: Beskuldigde wil ‘sorg dat kinders skool toe gaan’Beskuldigde nommer 2. Weens die aanklag van verkragting wat by die klagstaat gevoeg is, moet die beskuldigdes se identiteite weerhou word tot hulle op die aanklag gepleit het. Foto: Phillip Bruwer, Maroela Media Die 52-jarige beskuldigde wat glo die baasbrein is agter die verdwyning van en vermoedelike moord op die egpaar Anisha (30) en Joey (32) van Niekerk van Mooinooi, het Vrydag in die Brits-landdroshof gesê hy sal graag op borgtog vrygelaat wil word sodat hy kan verseker dat sy kinders teruggaan skool toe. Die beskuldigde was Vrydagoggend in die getuiebank waar sy regsverteenwoordiger hom deur sy getuienis gelei het as deel van sy borgtogaansoek. Die man staan saam met sewe ander beskuldigdes, vyf mans, ŉ 18-jarige, en ŉ 21-jarige vrou, tereg op aanklagte van sameswering om ŉ moord te pleeg, moord, ontvoering, verkragting, roof met verswarende omstandighede en inbraak met die doel om te steel. Weens die aanklag van verkragting wat onlangs by die klagstaat gevoeg is, mag die verdagtes se identiteit nie bekend gemaak word voordat hulle gepleit het nie. Die beskuldigde het Vrydag weer eens uitgebrei oor polisiebeamptes van Mooinooi wat hom na bewering ná sy inhegtenisneming aangerand het. Die hof het Donderdag gehoor die man het na bewering vir twee weke lank bloed geürineer ná die aanranding. Sy regsverteenwoordiger het gesê die beweerde aanranding is aangemeld by die bevelvoerder van die polisiestasie waar die beskuldigde aangehou is, asook by die onafhanklike polisieondersoek-direktoraat (Opod). Die beskuldigde het ook aangevoer dat hy aan ŉ chroniese mediese toestand ly waarvoor hy medikasie moet neem. Hy beweer sedert hy in aanhouding is, het hy nog nie die nodige medikasie ontvang nie en dat daar daarom nou pienk kolle op sy hande uitslaan. Hy het in die hof nadergestap om die uitslag aan landdros Semakuleng Thamage te wys. Die agt beskuldigdes in die hof (18 Januarie 2018). Foto: Phillip Bruwer Die beskuldigde het gesê indien hy op borgtog vrygelaat word, onderneem hy om aan al sy borgtogvoorwaardes te voldoen, nie met getuies of die ondersoek in te meng nie en vir sy verhoor in die hof te verskyn. Hy het ook gesê hy is nie bewus van enige gewelddadige betogings teen sy vrylating op borgtog nie. “Ek sal dit waardeer as die hof my borgtog kan toestaan sodat ek na my werkswinkel kan terugkeer om al die werk klaar te maak aan die mense se voertuie wat al van Desember af wag. Ek sal ook graag wil sorg dat my kinders teruggaan skool toe en weer ŉ vaste blyplek het.” Die hof het vroeër gehoor die beskuldigde het agt kinders, onderskeidelik drie, vyf, ses, nege, 12, 14, 22 en 29 jaar oud. Die hof het daarna vir teetyd verdaag waarna die beskuldigde se kruisondervraging hervat sal word. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle op ŉ kleinhoewe gewoon het. Weke later is beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Lees alle vorige berigte oor Joey en Anisha van Niekerk op Maroela Media.